32010R1016
L 293/31
SLUŽBENI LIST EUROPSKE UNIJE
10.11.2010.
UREDBA KOMISIJE (EU) br. 1016/2010
od 10. studenoga 2010.
o provedbi Direktive 2009/125/EZ Europskog parlamenta i Vijeća o zahtjevima za ekološki dizajn kućanskih perilica posuđa
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/125/EZ Europskog parlamenta i Vijeća od 21. listopada 2009. o uspostavi okvira za utvrđivanje zahtjeva za ekološki dizajn proizvoda koji koriste energiju (1), a posebno njezin članak 15. stavak 1.,
nakon savjetovanja sa Savjetodavnim forumom o ekološkom dizajnu,
budući da:
(1)
U skladu s Direktivom 2009/125/EZ Komisija utvrđuje zahtjeve za ekološki dizajn proizvoda povezanih s energijom, koji predstavljaju značajan udio u prodaji i trgovini i koji imaju značajan učinak na okoliš i predstavljaju značajan potencijal za poboljšanje učinka na okoliš, bez pretjeranih troškova.
(2)
U prvoj alineji članka 16. stavka 2. Direktive 2009/125/EZ predviđeno je da Komisija, u skladu s postupkom iz članka 19. stavka 3. i kriterijima iz članka 15. stavka 2., nakon savjetovanja sa Savjetodavnim forumom o ekološkom dizajnu, kad je primjereno, uvede provedbene mjere za kućanske aparate, uključujući kućanske perilice posuđa.
(3)
Komisija je provela pripremnu studiju, u kojoj je analizirala tehničke, okolišne i ekonomske aspekte kućanskih perilica posuđa koje se uobičajeno koriste u kućanstvima. Studija je razvijena zajedno s dionicima i zainteresiranim stranama iz Unije i trećih zemalja, a rezultati su dostupni javnosti.
(4)
Ova uredba trebala bi obuhvaćati proizvode dizajnirane za pranje posuđa u domaćinstvima.
(5)
Okolišni aspekt kućanskih perilica posuđa, za koji je utvrđeno da je značajan u smislu ove Uredbe, čini potrošnja energije u fazi korištenja. Procijenjeno je da je u Uniji u 2005., godišnja potrošnja električne energije proizvoda iz ove Uredbe iznosila 24,7 TWh, što odgovara 13 milijuna tona CO2. Ako se ne poduzmu posebne mjere, predviđa se da će se godišnja potrošnja električne energije u 2020. povećati na 35 TWh. Pripremna studija pokazuje da se potrošnja električne energije i vode proizvoda iz ove uredbe može značajno smanjiti.
(6)
Pripremna studija pokazuje da zahtjevi koji se odnose na ostale parametre ekološkog dizajna iz Priloga I., dijela 1. Direktive 2009/125/EZ nisu potrebni, jer potrošnja električne energije kućanskih perilica posuđa u fazi korištenja predstavlja daleko najvažniji okolišni aspekt.
(7)
Potrošnja električne energije proizvoda iz ove Uredbe trebala bi biti učinkovitija primjenom postojećih nezaštićenih troškovno učinkovitih tehnologija koje mogu smanjiti kombinirane troškove kupovine i rada tih proizvoda.
(8)
Zahtjevi za ekološki dizajn ne bi trebali utjecati na funkcionalnost iz perspektive krajnjeg korisnika i ne bi trebali negativno utjecati na zdravlje, sigurnost ili okoliš. Posebno bi koristi od smanjenja potrošnje električne energije tijekom faze korištenja trebali više nego nadoknaditi svaki dodatni učinak na okoliš tijekom faze proizvodnje.
(9)
Zahtjevi za ekološki dizajn trebali bi se uvoditi postupno, kako bi proizvođačima omogućili dovoljan vremenski okvir za promjenu dizajna proizvoda u skladu s ovom Uredbom. Vremenski raspored bi trebao biti takav da se izbjegnu negativni učinci na funkcionalnost uređaja na tržištu te da se vodi računa o utjecaju na troškove za krajnje korisnike i proizvođače, posebno mala i srednja poduzeća, te da se osigura pravovremeno ostvarenje ciljeva ove Uredbe.
(10)
Mjerenje predmetnih parametara proizvoda trebalo bi provesti pomoću pouzdanih, točnih i ponovljivih mjernih metoda, kojima se vodi računa o priznatim najnovijim mjernim metodama koje uključuju, gdje je dostupno, usklađene norme koje donose europska normirna tijela, kako je navedeno u Prilogu I. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupka osiguravanja informacija u području tehničkih normi i propisa o Uslugama informacijskog društva (2).
(11)
U skladu s člankom 8. Direktive 2009/125/EZ, ova bi Uredba trebala navesti primjenljive postupke ocjenjivanja sukladnosti.
(12)
Kako bi se olakšala provjera sukladnosti, proizvođači bi u tehničkoj dokumentaciji trebali pružiti podatke iz priloga V. i VI. Direktivi 2009/125/EZ ako su ti podaci povezani sa zahtjevima iz ove Uredbe.
(13)
Pored pravno obvezujućih zahtjeva iz ove Uredbe, trebalo bi identificirati okvirna mjerila za najbolje dostupne tehnologije, kako bi se osigurala široka dostupnost i lak pristup podacima o okolišnoj učinkovitosti u životnom vijeku proizvoda iz ove Uredbe.
(14)
Mjere predviđene ovom Uredbom u skladu su s mišljenjem Odbora iz članka 19. stavka 1. Direktive 2009/125/EZ,
DONIJELA JE OVU UREDBU:
Članak 1.
Predmet i područje primjene
Ovom Uredbom utvrđuju se zahtjevi za ekološki dizajn za stavljanje na tržište kućanskih električnih perilica posuđa i kućanskih električnih perilica posuđa koje mogu raditi i na baterije, uključujući one koje su prodane za korištenje izvan kućanstava te ugradbene kućanske perilice posuđa.
Članak 2.
Definicije
Pored definicija iz članka 2. Direktive 2009/125/EZ, za potrebe ove Uredbe primjenjuju se sljedeće definicije:
1.
„kućanska perilica posuđa” znači stroj koji čisti, ispire i suši posuđe, čaše, pribor za jelo i kuhinjski pribor pomoću kemijskih i mehaničkih sredstava te toplinske i električne energije te koji je dizajniran prvenstveno za neprofesionalnu upotrebu;
2.
„ugradbena kućanska perilica posuđa” znači kućanska perilica posuđa namijenjena ugradnji u ormarić, pripremljeni otvor u zidu ili slično mjesto, za što su potrebni elementi pokućstva;
3.
„komplet posuđa” znači definirani komplet porculanskog i staklenog posuđa i jedaćeg pribora za jednu osobu;
4.
„nazivni kapacitet” znači maksimalni broj kompleta posuđa, zajedno s komadima za serviranje, kako navodi proizvođač, koji se mogu obraditi u kućanskoj perilici posuđa s odabranim programom, ako je napunjena u skladu s uputama proizvođača;
5.
„program” znači serija zadanih radnji koje proizvođač navodi kao prikladne za navedene stupnjeve zaprljanosti ili vrste punjenja, ili oboje, a zajedno čine kompletan ciklus;
6.
„trajanje programa” znači vrijeme koje prođe od početka programa do završetka programa, bez odgađanja od strane krajnjeg korisnika;
7.
„ciklus” znači kompletan postupak pranja, ispiranja i sušenja, kako je definirano za odabrani program;
8.
„stanje isključenosti” znači stanje u kojem je kućanska perilica posuđa isključena pomoću upravljačkih mehanizama ili prekidača namijenjenih krajnjem korisniku tijekom normalnog korištenja, kako bi se dostiglo stanje najmanje potrošnje energije, koje može potrajati neodređeno vrijeme dok je kućanska perilica posuđa spojena na izvor energije i dok se koristi u skladu s uputama proizvođača; ako nema mehanizma ili prekidača dostupnih krajnjem korisniku, „stanje isključenosti” znači stanje do kojeg dolazi nakon što se kućanska perilica posuđa sama vrati u statičko stanje potrošnje energije;
9.
„stanje pripravnosti” znači stanje najmanje potrošnje energije koje može potrajati neodređeno vrijeme nakon završetka programa i pražnjenja stroja, bez daljnjih intervencija krajnjeg korisnika;
10.
„jednakovrijedna perilica posuđa” znači model kućanske perilice posuđa stavljen na tržište, s istim nazivnim kapacitetom, tehničkim i izvedbenim karakteristikama, potrošnjom energije i vode i emisijom buke koja se prenosi zrakom, kao i drugi model kućanske perilice posuđa koji isti proizvođač stavlja na tržište pod drugom trgovačkom šifrom.
Članak 3.
Zahtjevi za ekološki dizajn
Opći zahtjevi za ekološki dizajn za kućanske perilice posuđa utvrđeni su u točki 1. Priloga I.
Posebni zahtjevi za ekološki dizajn za kućanske perilice posuđa utvrđeni su u točki 2. Priloga I.
Članak 4.
Ocjena sukladnosti
1. Postupak ocjene sukladnosti iz članka 8. Direktive 2009/125/EZ je unutarnji sustav kontrole dizajna iz Priloga IV. toj Direktivi ili sustav upravljanja iz Priloga V. toj Direktivi.
2. U svrhu ocjene sukladnosti na temelju članka 8. Direktive 2009/125/EZ, tehnička dokumentacija sadrži rezultate izračuna utvrđenog u Prilogu II. ovoj Uredbi.
Ako su podaci iz tehničke dokumentacije za određeni model kućanske perilice posuđa, dobiveni izračunom na temelju dizajna ili ekstrapolacijom iz drugih istovjetnih perilica posuđa, ili objema metodama, tehnička dokumentacija sadrži podatke o takvim izračunima ili ekstrapolacijama, ili oboje, te o ispitivanjima koje je proizvođač obavio radi potvrde točnosti izvršenih izračuna. U takvim slučajevima, tehnička dokumentacija također obuhvaća popis svih drugih istovjetnih modela kućanskih perilica posuđa, čiji su podaci u tehničkoj dokumentaciji dobiveni na isti način.
Članak 5.
Postupak verifikacije za potrebe nadzora nad tržištem
Države članice, prilikom provjere nadzora nad tržištem iz članka 3. stavka 2. Direktive 2009/125/EZ za poštovanje zahtjeva iz Priloga I. ovoj Uredbi, primjenjuju postupak verifikacije iz Priloga III. ovoj Uredbi.
Članak 6.
Mjerila uspješnosti
Okvirna mjerila uspješnosti za najučinkovitije kućanske perilice posuđa dostupne na tržištu u vrijeme stupanja na snagu ove Uredbe utvrđena su u Prilogu IV.
Članak 7.
Revizija
Komisija revidira ovu Uredbu u svjetlu tehnološkog napretka, najkasnije 4 godine nakon stupanja na snagu, te predstavlja rezultate te revizije Savjetodavnom forumu o ekološkom dizajnu. Revizija posebno ocjenjuje odstupanja pri provjeri iz Priloga III., mogućnost utvrđivanja zahtjeva za potrošnju vode kućanskih perilica posuđa te mogućnost za dovod vruće vode.
Članak 8.
Stupanje na snagu i primjena
1. Ova Uredba stupa na snagu dvadesetog dana od dana objave u Službenom listu Europske unije.
2. Ona se primjenjuje od 1. prosinca 2011.
Ipak, dolje navedeni zahtjevi za ekološki dizajn primjenjuju se u skladu sa sljedećim vremenskim rasporedom:
(a)
opći zahtjevi za ekološki dizajn iz točke 1. podtočke 1Priloga I. primjenjuju se od 1. prosinca 2012.;
(b)
opći zahtjevi za ekološki dizajn iz točke 1. podtočke 2. Priloga I. primjenjuju se od 1. lipnja 2011.;
(c)
posebni zahtjevi za ekološki dizajn iz točke 2. podtočke 2. Priloga I. primjenjuju se od 1. prosinca 2013.;
(d)
posebni zahtjevi za ekološki dizajn iz točke 2. podtočke 3. Priloga I. primjenjuju se od 1. prosinca 2016.;
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. studenoga 2010.